Ի դեպ, խորհրդի կազմը տպավորիչ է։ Միակ զինվորականը ՀՀ ԶՈւ ԳՇ պետի տեղակալ գեներալ Օնիկ Գասպարյանն է: Տավուշի թեմի առաջնորդ Բագրատ Սրբազան Գալստանյանը հոգաբարձուների խորհրդում ներկայացնում է հոգեւորական դասը։ Երբ նախարար Վիգեն Սարգսյանն առաջ քաշեց «ազգ-բանակ» վիճահարույց ու մեր հանրության կողմից, մեղմ ասած, ոչ միանշանակ ընդունված այս գաղափարը, Բագրատ սրբազանն «ազգ-բանակի» քարոզիչներից մեկն էր, եւ ակնհայտ է, որ նրա նվիրվածությունը գնահատվեց։ Առհասարակ, սա յուրայինների խորհուրդ է, թիմակիցների, որտեղ պատահական մարդ չկա։ Փակ շրջանակ, որից ինֆորմացիոն արտահոսքերը բացառվում են՝ արդարադատության նախարար Դավիթ Հարությունյան, պաշտպանության նախարարի գլխավոր խորհրդական Սոնա Ղարիբյան, «Այբ» հիմնադրամի խորհրդի նախագահ Տեր Մեսրոպ քահանա, որը վերջին տարիներին սրընթաց կարիերա է անում դեպի իշխանավորների դասը, ՀՀ նախագահի օգնական Ավետիս Բերբերյան, ԿԳ նախարարի տեղակալ Դավիթ Սահակյան, Հայ բարեգործական ընդհանուր միության անդամ Վազգեն Յակուբյան եւ նվիրյալ ՀՀԿ-ական, պատգամավոր Շուշան Պետրոսյան, որը նախկինում երգչուհի է եղել։